Nedersaksen

Nedersaksen (Duuts: Niedersachsen) is e dêelstoat in 't nôordwestn van Duutsland met 'n ippervlak van 47.600 km². Den hoofdstad is Hannover.
 Geschiedenisse 
Nedersaksen is achter de Twidde Weireldoorloge gesticht (1946) achter da 't e dêel van de Britsche bezettiengszone was gewist. 't Wierd soamngesteld uut Hannover (vodien e provinsje van Pruussn) en de vrystoatn Oldenburg, Brunswyk (Braunschweig) en Schaumburg-Lippe.
 Geografie 
Nedersaksen grenst an de Nôordzêe, de dêelstoatn Sleeswyk-Holstein, Hamburg, Mecklenburg-Voorpommern, Brandenburg, Saksen-Anhalt, Thüringen, Hessen en Noordreyn-Westfalen en an Holland (Overyssel, Drenthe en Groningen). De dêelstoat Bremen wordt omriengd deur Nedersaksen. 

Nedersaksen ligt vor e grôot dêel in de Noord-Duutsche Leegvlakte en de riviern de Wezer, de Eems en de Elbe loopn der deure. 't Noordn en 't westen van Nedersaksen zyn styf plat. Sommigte dêeln liggn oender zêeniveau. Juste moa ip de Lüneburger Heide komt 't landschap ip bepoalde plekkn  toet circa 150 meter. In 't uuterste zuudn ligt wel 't Teutoburgerbus, dat toet maximoal 446 m komt. In 't ôostn van Hannover ligt ’t gebergte de Harz, woa dat de Wurmberg met 971 m boovn zêeniveau 't hoogste punt van Nedersaksen vormt.
 Toaln 
In Nedersaksen klappn ze Hoogduuts en verschillige variantn van 't Nedersaksisch. In 't Saterland, in landkreis Cloppenburg wordt nog deur e klêene groep e Fries dialect gesprookn.
 Administratieve indêlienge 
Nedersaksen was oenderverdêeld in vier Regierungsbezirke (administratieve regio's), die in 2004 ofgeschaft zyn. Nu is 't oenderverdêeld in 38 Landkreise en 8 kreisfreie Städte.